ରେଡ୍ ଜୋନ୍ର ନିୟମ କେତେ କଡା ? ଅରେଞ୍ଜ ଏବଂ ଗ୍ରୀନ୍ ଜୋନ୍ରେ କ'ଣ କ'ଣ କୋହଳ - Prameya News7\nରେଡ୍ ଜୋନ୍ର ନିୟମ କେତେ କଡା ? ଅରେଞ୍ଜ ଏବଂ ଗ୍ରୀନ୍ ଜୋନ୍ରେ କ'ଣ କ'ଣ କୋହଳ\n4/05/2020 at 9:26 AM\nଭୁବନେଶ୍ବର ୪।୫ଃ କେନ୍ଦ୍ର ସରକାରଙ୍କ ଲକ୍ ଡାଉନ୍ ୩.୦ ଗାଇଡ୍ ଲାଇନ୍ ଜାରି ହେବା ପରେ ରାଜ୍ୟ ସରକାର ମଧ୍ୟ ନୂଆ ଗାଇଡ୍ ଲାଇନ୍ ଜାରି କରିଛନ୍ତି । ଭୁବନେଶ୍ବର ମହାନଗର ନିଗମ ସମେତ ରାଜ୍ୟର ୩ଟି ଜିଲ୍ଲା ଯାଜପୁର, ବାଲେଶ୍ବର ଓ ଭଦ୍ରକ ରେଡ୍ ଜୋନ୍ରେ ରହିଛି । ସେହିପରି ୧୧ଟି ଜିଲ୍ଲାକୁ ଅରେଞ୍ଜ ଓ ୧୬ଟିକୁ ଗ୍ରୀନ୍ ଜୋନ୍ରେ ରଖାଯାଇଛି । ଅରେଞ୍ଜ ଜୋନରେ ଖୋର୍ଦ୍ଧା (ବିଏମ୍ସି ଅଞ୍ଚଳ ବାଦ୍), ସୁନ୍ଦରଗଡ, କେନ୍ଦ୍ରାପଡା, କୋରାପୁଟ, କେନ୍ଦୁଝର, ଦେବଗଡ, ଝାରସୁଗୁଡା, ବଲାଙ୍ଗୀର, ଢେଙ୍କାନାଳ, କଳାହାଣ୍ଡି, ଗଞ୍ଜାମ ଜିଲ୍ଲା ରହିଛି । ସେହିପରି ଗ୍ରୀନ୍ ଜୋନ୍ ରେ ଅନୁଗୋଳ, ବରଗଡ, ବୌଦ୍ଧ, ସମ୍ବଲପୁର, ଗଜପତି, ଜଗତସିଂହପୁର, କନ୍ଧମାଳ, ମାଲକାନଗିରି, ମୟୂରଭଞ୍ଜ, ନବରଙ୍ଗପୁର, ନୟାଗଡ, ନୂଆପଡା, ରାୟଗଡା, ସୋନପୁର, କଟକ, ପୁରୀ ଜିଲ୍ଲା ରହିଛି ।\n୪ଟି ରେଡ୍ ଜୋନ୍ରେ ସମସ୍ତ ମଲ୍, ମାର୍କେଟ୍ କମ୍ପ୍ଲେକ୍ସ ବନ୍ଦ ରହିବ । ପୌରାଞ୍ଚଳରେ ଥିବା ବଜାର ବି ବନ୍ଦ ରହିବ । ରିକ୍ସା ଓ ଅଟୋ, ଟାକ୍ସି, କ୍ୟାବ୍ ବି ଚଳାଚଳ କରିବନାହିଁ । ଜିଲ୍ଲା ଭିତରେ ଓ ଜିଲ୍ଲା ବାହାରକୁ ବସ୍ ଚଳାଚଳ ସମ୍ପୂର୍ଣ୍ଣ ବନ୍ଦ ରହିବ । ସେଲୁନ୍, ସ୍ପା, ବିଉଟି ପାର୍ଲର୍ ବନ୍ଦ ରହିବ । ସେହିଭଳି ଅନୁମତିପ୍ରାପ୍ତ କାର୍ ଚାଲିବ । ତେବେ ଚାରି ଚକିଆ ଗାଡିରେ ଡ୍ରାଇଭର୍ ସମେତ ସର୍ବାଧିକ ଦୁଇ ଜଣ ଯାଇପାରିବେ । ଦୁଇ ଚକିଆରେ କେବଳ ଜଣେ ହିଁ ଯାଇପାରିବେ । ତେବେ ବାଣିଜ୍ୟ ଓ ପରିବହନ ବିଭାଗ ଦ୍ବାରା ଅନୁମତିପ୍ରାପ୍ତ ସୀମିତ ସଂଖ୍ୟକ ଓଲା, ଉବେର୍ ହସ୍ପିଟାଲକୁ ଯାଇପାରିବେ । ଏଥିରେ କେବଳ ରୋଗୀ ଓ ସ୍ବାସ୍ଥ୍ୟ କର୍ମଚାରୀ ଯିବେ ।\nସହରାଞ୍ଚଳରେ ଥିବା ଏସ୍ଇଜେଡ୍, ରପ୍ତାନୀ ୟୁନିଟ୍, ଶିଳ୍ପାଞ୍ଚଳ, ଶିଳ୍ପାଞ୍ଚଳରେ ଥିବା ଟାଉନସିପ୍ରେ କଟକଣା ସୀମିତ କୋହଳ କରାଯାଇଛି । ଡ୍ରଗସ୍, ଫାର୍ମାସିଟ୍ୟୁକାଲସ୍, ସ୍ବାସ୍ଥ୍ୟସେବା ଓ ଏହାର କଞ୍ଚାମାଲ ସମେତ ସମସ୍ତ ଜରୁରୀ ସାମଗ୍ରୀ ଉତ୍ପାଦନ ୟୁନିଟ୍, ଉତ୍ପାଦନ ୟୁନିଟ୍ ଓ ଏହାର ସପ୍ଲାଇ ଚେନ୍, ଆଇଟି ଓ ହାର୍ଡଓୟାର ଉତ୍ପାଦନ ୟୁନିଟ୍, ଝୋଟ ଶିଳ୍ପ ଓ ଏହାର ଉତ୍ପାଦନ ଓ ସାମଗ୍ରୀ ପ୍ୟାକେଜିଂକୁ ଅନୁମତି ଦିଆଯାଇଛି । ତେବେ ଏଠାରେ ସାମାଜିକ ଦୂରତ୍ବ ନିୟମକୁ କଡାକଡି ପାଳନ କରାଯିବ ।\nସହରାଞ୍ଚଳରେ ନିର୍ମାଣ ସାଇଟ୍ରେ ଥିବା ଶ୍ରମିକଙ୍କୁ ନେଇ ନିର୍ମାଣ କାମ ଚାଲିପାରିବ । ବାହାରୁ କୌଣସି ଶ୍ରମିକଙ୍କୁ ଆଣି ଏଥିରେ ନିୟୋଜିତ କରିହେବନି । ରେଡ୍ ଜୋନ୍ରେ ଜରୁରୀ ସାମଗ୍ରୀ ଦୋକାନ ଖୋଲିବ । ସେହିଭଳି ରେଡ୍ ଜୋନ୍ରେ ଥିବା ଗୋଟିକିଆ ଦୋକାନ ଓ ଗଳିକନ୍ଦିରେ ଥିବା ଦୋକାନରେ ଅଣ ଅତ୍ୟାବଶ୍ୟକ ସାମଗ୍ରୀ ବିକ୍ରି କରିହେବ । ଗ୍ରାମାଞ୍ଚଳରେ ମଲ୍କୁ ଛାଡି ଅନ୍ୟ ସମସ୍ତ ଅଣ ଅତ୍ୟାବଶ୍ୟକ ଦୋକାନ ଖୋଲିବ । ତେବେ ଦୋକାନରେ ୬ଫୁଟର ସାମାଜିକ ଦୂରତା ରକ୍ଷା କରିବା ବାଧ୍ୟତାମୂଳକ କରାଯାଇଛି ।\nରେଡ୍ ଜୋନ୍ରେ କେବଳ ଜରୁରୀ ସାମଗ୍ରୀ ପାଇଁ ଇ-କମର୍ସ ପାଇଁ ଅନୁମତି ଦିଆଯାଇଛି । ଘରୋଇ ଅଫିସ୍ ଖୋଲା ରହିବ କିନ୍ତୁ ୩୩ ପ୍ରତିଶତ କର୍ମଚାରୀଙ୍କୁ ନେଇ ଚାଲିବ । କେନ୍ଦ୍ରୀୟ ଓ ସରକାରୀ ଅଫିସ୍ ସମେତ ରାଜ୍ୟ ସରକାରଙ୍କ ଦ୍ବାରା ନିର୍ଦ୍ଧାରିତ ସରକାରୀ ଅଫିସ୍ ଖୋଲିବ । ରେଡ୍ ଜୋନ୍ରେ ଆସୁଥିବା ଗ୍ରାମାଞ୍ଚଳର ସମସ୍ତ ଶିଳ୍ପ ଓ ନିର୍ମାଣ କାମକୁ ଅନୁମତି ଦିଆଯାଇଛି ।\nସେହିଭଳି ଅରେଞ୍ଜ ଜୋନ୍ରେ ଜିଲ୍ଲା ଭିତରେ ଓ ଜିଲ୍ଲା ବାହାରକୁ କୌଣସି ବସ୍ ଯିବନି । କିନ୍ତୁ ଟାକ୍ସି ଓ କ୍ୟାବ୍ ଚାଲିପାରିବ । କିନ୍ତୁ ଏଥିରେ ଡ୍ରାଇଭର ସହ କେବଳ ଦୁଇ ଜଣ ଲୋକ ବସି ଯାଇପାରିବେ । ଅରେଞ୍ଜ ଜୋନ୍ରେ ସ୍ପା, ସେଲୁନ୍ ଖୋଲିପାରିବ । ରିକ୍ସା ଓ ଅଟୋ ଚାଲିବ । ଗ୍ରୀନ୍ ଜୋନ୍ରେ ଜିଲ୍ଲା ଭିତରେ ଓ ଜିଲ୍ଲା ବାହାରକୁ ବସ୍ ଗଡିବନି । କିନ୍ତୁ ଅନ୍ୟ ସମସ୍ତ ପ୍ରକାର କାର୍ଯ୍ୟକଳାପକୁ ଅନୁମତି ମିଳିଛି ।\nଲୋକଙ୍କ ସୁରକ୍ଷାକୁ ଦୃଷ୍ଟିରେ ରଖି ସନ୍ଧ୍ୟା ୭ଟାରୁ ସକାଳ ୭ଟା ମଧ୍ୟରେ ଯାତାୟତ ବନ୍ଦ କରାଯାଇଛି । ଏହି ସମୟରେ କୌଣସି ଲୋକେ ବାହାରକୁ ବାହାରିବାକୁ ବାରଣ କରାଯାଇଛି । ଅଣ ଅତ୍ୟାବଶ୍ୟକ କାର୍ଯ୍ୟକଳାପ ସମ୍ପୂର୍ଣ୍ଣ ବନ୍ଦ ରହିବ । ସବୁ ଜୋନ୍ରେ ୬୫ବର୍ଷରୁ ଅଧିକ ବୟସ୍କ, ରୋଗୀ ବ୍ୟକ୍ତି, ଗର୍ଭବତୀ, ଶିଶୁ ଘରେ ରହିବେ । କେବଳ ଚିକିତ୍ସା ଓ ଜରୁରୀ ଆବଶ୍ୟକତା ଥିଲେ ବାହାରକୁ ଯିବେ । କଣ୍ଟେନ୍ମେଣ୍ଟ ଜୋନ୍ ବା କରୋନା ସଂକ୍ରମଣ ରୋକିବାକୁ ସିଲ୍ ହୋଇଥିବା ଅଞ୍ଚଳରେ ଓପିଡି, ମେଡିକାଲ କ୍ଲିନିକ୍ ବନ୍ଦ କରାଯାଇଛି । କିନ୍ତୁ ରେଡ୍, ଅରେଞ୍ଜ ଓ ଗ୍ରୀନ୍ ଜୋନ୍ରେ ସାମାଜିକ ଦୂରତା ନିୟମ ପାଳନ ସର୍ତ୍ତରେ ଏହାକୁ ଅନୁମତି ଦିଆଯାଇଛି ।
